b'\n_START_ARTICLE_\nOskar Schindler\n_START_SECTION_\nBiografia\n_START_PARAGRAPH_\nSchindler va n\xc3\xa9ixer a la petita ciutat industrial de Svitavy (en alemany, Zwittau), a la regi\xc3\xb3 dels Sudets (Boh\xc3\xa8mia, Rep\xc3\xbablica Txeca). Encara que heret\xc3\xa0 de la seva fam\xc3\xadlia la fe cat\xc3\xb2lica, no es mostr\xc3\xa0 mai gaire religi\xc3\xb3s. De petit sovint compart\xc3\xad jocs amb els seus ve\xc3\xafns jueus._NEWLINE_El seu pare tenia una planta de maquin\xc3\xa0ria agr\xc3\xadcola on Oskar va ser instru\xc3\xaft per ser enginyer. _NEWLINE_Amb vint anys es va casar amb Emilie, la filla d\'un granger.  Despr\xc3\xa9s del seu casament va ser cridat per fer el servei militar i quan en va tornar va entrar a treballar a la f\xc3\xa0brica del seu pare, per\xc3\xb2 aquesta va fer fallida durant la Gran Depressi\xc3\xb3 econ\xc3\xb2mica dels anys trenta i Oskar es va veure obligat a treballar per a altres empresaris. \xc3\x89s llavors que Schindler s\'afili\xc3\xa0 al NSDAP (Partit Nacional Socialista Alemany dels Treballadors) i comen\xc3\xa7\xc3\xa0 a con\xc3\xa8ixer persones molt importants i influents dins del marc pol\xc3\xadtic i econ\xc3\xb2mic. En 1935 es va afiliar al Partit Alemany dels Sudets. _NEWLINE_Abans de la invasi\xc3\xb3 alemanya de Pol\xc3\xb2nia al setembre de 1939 (operaci\xc3\xb3 militar que marca l\'inici de la Segona Guerra Mundial), Oskar va treballar com a espia de l\'Abwehr. Despr\xc3\xa9s es va traslladar a la ciutat polonesa de Crac\xc3\xb2via per provar fortuna dins del "negoci" de la guerra.  All\xc3\xad va adquirir una f\xc3\xa0brica d\'atuells met\xc3\xa0l\xc2\xb7lics que batej\xc3\xa0 amb el nom de "Deutsche Emailewaren-Fabrik"; es va nodrir de m\xc3\xa0 d\'obra esclava jueva i prosper\xc3\xa0 gr\xc3\xa0cies a la seva amistat amb mandataris de l\'ex\xc3\xa8rcit alemany.  Amb el temps i gr\xc3\xa0cies als nombrosos contractes que li van fer els oficials alemanys, va obtenir nombrosos guanys, a m\xc3\xa9s d\'aprendre r\xc3\xa0pidament com treballar dins del corrupte sistema nazi i com manipular-lo en benefici propi._NEWLINE_La tr\xc3\xa0gica evacuaci\xc3\xb3 del gueto de Crac\xc3\xb2via (13 de mar\xc3\xa7 de 1943) amb el conseg\xc3\xbcent confinament dels seus habitants al camp de concentraci\xc3\xb3 de P\xc5\x82asz\xc3\xb3w, marc\xc3\xa0 un abans i un despr\xc3\xa9s en la mentalitat de Schindler. Aix\xc3\xad, mantingu\xc3\xa9 una estreta relaci\xc3\xb3 amb Amon G\xc3\xb6th, comandant del camp, de qui obtingu\xc3\xa9, mitjan\xc3\xa7ant suborns, la cessi\xc3\xb3 de 900 jueus que s\'endugu\xc3\xa9 a treballar a la seva f\xc3\xa0brica alliberant-los, d\'aquesta manera, dels treballs for\xc3\xa7ats de P\xc5\x82asz\xc3\xb3w. En endavant, i amb la inestimable col\xc2\xb7laboraci\xc3\xb3 del seu comptable jueu, Itzhak Stern, Oskar Schindler va treballar amb l\'objectiu de protegir dins la seva f\xc3\xa0brica tots els jueus possibles._NEWLINE_Al mes d\'abril de 1944 la proximitat de les tropes sovi\xc3\xa8tiques oblig\xc3\xa0 a evacuar el camp de P\xc5\x82asz\xc3\xb3w i a enviar els seus interns a camps d\'extermini com Auschwitz. No obstant aix\xc3\xb2, Shindler suborn\xc3\xa0 novament G\xc3\xb6th i aconsegu\xc3\xad endur-se, l\'octubre d\'aquell any, uns 1.200 jueus cap a la seva ciutat natal de Svitavy (Rep\xc3\xbablica Txeca). Un cop all\xc3\xad, obr\xc3\xad una nova f\xc3\xa0brica d\'armament a la localitat de Brn\xc4\x9bnec (en alemany, Br\xc3\xbcnnlitz) on els "jueus de Schindler" restaren sans i estalvis fins que les tropes sovi\xc3\xa8tiques els alliberaren el maig de 1945._NEWLINE_Un cop acabada la guerra, Schindler va perdre tot el que posse\xc3\xafa,va ser perseguit i mai m\xc3\xa9s va tornar a prosperar. Es va veure obligat a emigrar amb la seva dona a l\'Argentina, si b\xc3\xa9 va tornar a Alemanya l\'any 1958. Aquell mateix any el Govern d\'Israel el va nomenar Just entre les Nacions,  retent-li un homenatge i va plantar un arbre a l\'avinguda dels justos, a Jerusalem, dedicada a les persones que van ajudar els jueus._NEWLINE_Oskar Shindler va morir l\'any 1974 a la ciutat alemanya de Hildesheim. D\'acord amb els seus desitjos va ser enterrat en un cementiri cat\xc3\xb2lic de Jerusalem._NEWLINE_La hist\xc3\xb2ria de Schindler serv\xc3\xad de base de la novel\xc2\xb7la de Thomas Keneally L\'arca de Schindler que, al seu torn, fou adaptada a la pantalla gran pel cineasta Steven Spielberg en la pel\xc2\xb7l\xc3\xadcula La llista de Schindler (1993), guardonada amb 7 Oscars. L\'actor Liam Neeson encarn\xc3\xa0 el paper de Shindler.\n_START_SECTION_\nUna biografia pol\xc3\xa8mica\n_START_PARAGRAPH_\nA desgrat de tot el que s\'ha exposat fins aqu\xc3\xad, cal dir que el novembre de 2004 es va publicar als Estats Units una biografia escrita per David Crowe (professor d\'hist\xc3\xb2ria de Carolina del Nord i membre de l\'Holocaust Museum Memorial de Nova York). Segons l\'autor d\'aquesta pol\xc3\xa8mica biografia, Schindler ha estat elevat injustament a la categoria d\'heroi perqu\xc3\xa8 no va escriure mai la famosa llista, ja que, quan aquesta va ser escrita, l\'industrial estava empresonat acusat de suborn. Crowe afegeix, a m\xc3\xa9s a m\xc3\xa9s, dures acusacions que desmitifiquen la figura de Schindler com ara que va treballar com a espia per Alemanya a Txecoslov\xc3\xa0quia, que va participar en la planificaci\xc3\xb3 de la invasi\xc3\xb3 nazi de Pol\xc3\xb2nia o que l\'estat d\'Israel no el va recon\xc3\xa8ixer com a honrat gentil (no jueu) l\'any 1958 (com es despr\xc3\xa8n del film de Spielberg), sin\xc3\xb3 fins al 1993, quan s\'estava rodant la pel\xc2\xb7l\xc3\xadcula.'